Insomniac (Green Day)
Insomniac je četvrti studijski album američke rok-grupe Green Day. Objavljen je 10. oktobra 1995. pod izdavačkom kućom Reprise Records. Snimljen je u Hyde Street Studios u San Franciscu. Izdan kao nastavak multi-platinastog albuma Dookie, Insomniac je imao žešći hardkor pank zvuk s mračnijim tekstovima od svog prethodnika. Tekstovi albuma bave se temama kao što su otuđenje, tjeskoba, dosada i korištenje droga. Insomniac je također bio odgovor mnogim ranim fanovima koji su okrenuli leđa grupi nakon što su postigli uspjeh s albumom Dookie. Kritičari su albumu općenito dali pozitivne kritike, hvaleći pisanje pjesama i sarkastičan smisao za humor frontmena Billieja Joea Armstronga. Tri pjesme su objavljene kao singlovi: "Geek Stink Breath", "Stuck with Me" i "Brain Stew / Jaded". Iako je dostigao drugo mjesto na Billboard 200 ljestvici i dobio dvaput platinasti certifikat od Udruženja diskografske industrije Amerike 1996, Insomniac nije nadmašio prodaju svog prethodnika Dookieja, uglavnom zbog malo mračnijeg lirskog tona. te težeg i abrazivnijeg zvuka. Do 2022. Insomniac je prodan u više od 2,1 miliona primjeraka u Sjedinjenim Državama i više od 10 miliona primjeraka širom svijeta. Dana 12. maja 2009. album je ponovno izdan na vinilu. Godine 2021. deluxe verzija albuma je objavljena u znak obilježavanja njegove 25. godišnjice, koja je uključivala prethodno neobjavljene pjesme uživo.